Македонска авангардна музика - Википедија

# Македонска авангардна музика

### Од Википедија, слободна енциклопедија

Првите чекори во оформувањето на македонската модерна музика, ги направиле членовите на групата Леб и Сол во средината на седумдесеттите години. Групата е оформена на 1.1.1976 година, и веќе со првиот албум ги поставуваат корените на македонскиот современ музички израз, користејќи jazz-rock со македонски етно елементи.

Леб и Сол донесуваат нешто ново, дотогаш неслушнато на овие простори. Благодарејќи на тоа групата, доживува голема популарност, што им овозможува да творат и натаму, да настапуваат надвор од границите од тогашна Југославија, а со тоа и да ја презентираат македонската музика во светот.

Во бендот членуваат: Влатко Стефановски (гитара), Бодан Арсовски (бас), Гарабет Тавитијан (тапани), Никола Димушевски (клавијатури), додека во нивната долгогодишна кариера за кратко време членуваат и клавијатуристите: Кирил Џајковски и Валентино Скендеровски, како и тапанарот Драгољуб Ѓуришиќ.

Во периодот од 1977 до 1996 година, Леб и Сол објавуваат дури 12 антологиски албуми, како што се: "Ручни рад", "Тангента", "Следовање", "Бесконачно", "Као Какао" и др. Настапуваат во: Кипар, Русија, Италија, Шпанија, Аустрија, Ирска, Шведска, Данска и др. места. По (се уште неофицијалниот) распадот на групата, Влатко Стефановски го оформува "Влатко Стефановски Трио", Бодан - својот Езгија оркестар, Гарабет - бендот Парамециум, Никола Димушевски работи на своите соло проекти и.т.н.

Крајот на седумдесеттите и почетокот на осумдесеттите во Македонија се оформуваат неколку групи кои свират под влијание на тогашната punk/new wave струја од запад, како што се: Сарацени, Филтер, Бадмингтонс, Ефективен Набој и други.

Периодот 1983 - 1985 година е многу значаен заради појавувањето на, можеби најкултниот состав кој се појавил на овие простори, бендот Падот на Византија. Водачот на бендот, Горан Трајкоски, ги поставува темелите на македонската дарк сцена, која преовладува со етно елементи, како и елементи од византиското музичко минато. За жал, бендот не остава некое дискографско издание зад себе.

Во 1981 година, се појавува уште еден бенд, кој исто така претставува еден од најзначајните состави во Македонија - Мизар. До 1985 година, водач на бендот е Ристо Вртев, кој воедно претставува еден од "гуру" - ата на македонската rock’n’roll сцена. Мизар, со доаѓањето на пејачот Горан Таневски, го менуваат и својот музички стил. Харизматичниот имиџ на Таневски и неговиот длабок мистичен вокал, како и одличните авторски идеи на гитаристот Горазд Чаповски, придонесуваат бендот за брзо време да постане еден од стожерите на македонската модерна музика. Ги издаваат двата албуми, "Мизар" во 1988 год. и "Свјат Дреамс" во 1991 год., и со тоа оставаат многу значаен документ за своето музичко битисување на овие простори.

По распаѓањето на бендот, Горазд заминува во Австралија, каде ги оформува Кисмет, бенд кој претставува логичко продолжение на веќе култните Мизар. Досега Кисмет имаат издадено 3 албуми, од кои последниот е за познатата американска дискографска куќа "Tone Casualties".

Во осумдесеттите години во Македонија се појавуваат повеќе значајни бендови, како што се: Бастион, бендот на Кирил Џајковски, своевремено клавијатуристот на групата Леб и Сол, Тело - Наука Совршена, групата која го издава првото македонско независно дискографско издание - албумот Кадис, Клеопатра, Клержо, Лола В. Стаин, која е позната по двата антологиски проекти: "Икона" и "Мансарда", Александар Македонски, Децаденце и др. Во 1989 год., многу значајно е појавувањето на групата Архангел, бенд кој го оформува поранешниот лидер на Мизар - Ристо Вртев. Архангел досега објавиле три совршени албуми: "Архагел 1", "Архангел 2" и "Хеартцоре".

Во периодот од 1987 до 1990 година, работи групата Апореа, во која членуваат Горан Трајкоски и Зоран Спасов. Апореа не е само музичка група, туку е еден глобален проект, во која како идеен творец се јавува Отец Методиј (Златанов). На почетокот на 1990 год. Апореа го менува името во Анастасија. Истата година го објавуваат мини албумот "На рјеках Вавилонских". Својот најголем успех групата го има со снимањето на музика за филмот "Пред Дождот". Албумот го издаваат за познатата француска дискографска куќа "Полѕграм", и благодарение на успехот на филмот, Анастасија настапуваат насекаде низ Европа и се стекнуваат со голема слава. Во 1997 год., грчката дискографска куќа "Либра Мусиц" ги издава раните снимки на Анастасија, додека, на почетокот на 1998 год. издавајќи го албумот "Ноцтурнал", го менуваат својот музички израз, користејќи модерна електронска музика.

Преземено од "http://mk.wikipedia.org../../../%D0%BC/%D0%B0/%D0%BA/%D0%9C%D0%B0%D0%BA%D0%B5%D0%B4%D0%BE%D0%BD%D1%81%D0%BA%D0%B0_%D0%B0%D0%B2%D0%B0%D0%BD%D0%B3%D0%B0%D1%80%D0%B4%D0%BD%D0%B0_%D0%BC%D1%83%D0%B7%D0%B8%D0%BA%D0%B0.html"

##### Views

- Статија
- Разговор
- Тековна верзија

##### Пребарај